שהר בריאיון לטלוויזיה, 2017
**בן שׂהר** (במקור **בן סהר**; נולד ב-10 באוגוסט 1989) הוא כדורגלן ישראלי המשחק בעמדת החלוץ במכבי פתח תקווה.

ביוגרפיה
--------

שהר נולד בחולון כשני מבין שלושה ילדים למיקי סהר, יליד הארץ ממוצא תוניסאי, ולבתיה לבית פיקרז, ילידת הארץ ממוצא פולני ולטבי.

ב-4 בנובמבר 2010 שינה את איות שם משפחתו מ"סהר" ל"**שׂהר**", בעקבות התייעצות עם אנשי דת.

ב-9 ביוני 2014 נישא שהר ללירון שניאור, ומתגורר כיום בראשון לציון.[דרוש מקור]

קריירת מועדונים
---------------

### תחילת הדרך והיציאה לאנגליה

שהר החל את דרכו במחלקת הנוער של הפועל תל אביב וקרנו החלה לעלות בקיץ 2006, עת ביקשו סוכני קבוצת הנוער של צ'לסי להחתימו תמורת 320,000 ליש"ט. מעבר לכישרונו המקצועי, שהר מחזיק בדרכון פולני, המאפשר לו לשחק באנגליה שלא במעמד של זר הזקוק לאישור עבודה.

במדי הקבוצה הבוגרת של צ'לסי שיחק שהר לראשונה במהלך ינואר 2007. הוא הופיע בשלושה משחקים בפרמייר ליג באותו חודש, אך לרוב לדקות מועטות ולא הבקיע שערים. לאחר עונה זו הושאל שהר לקבוצת קווינס פארק ריינג'רס ששיחקה בליגה האנגלית השנייה, לתקופה של כשישה חודשים. שם כבש את שעריו הראשונים באנגליה, במסגרת ניצחון קבוצתו 2–1 על פולהאם ב-3 באוגוסט 2007.

לאחר סיום תקופת ההשאלה חזר שהר לצ'לסי, אך לא זכה למקום בהרכב ועד מהרה הושאל שוב, הפעם לשפילד ונסדיי, ששיחקה אף היא בליגה השנייה. ביוני 2008 הושאל לפורטסמות'. שהר לא שיחק באף משחק רשמי במדי הקבוצה, והשאלתו הסתיימה בינואר 2009, אז הושאל לקבוצה דה חראפסחאפ מליגת העל ההולנדית. במשחקו הראשון בקבוצה, נגד וילם II, כבש את שערו הראשון במדי הקבוצה וגם בהמשך העונה הציג יכולת טובה.

### אספניול

לאחר שקיבל הצעות ממספר קבוצות בסיום העונה, ב-25 ביוני 2009 חתם שהר באספניול מליגת העל הספרדית. מחיר ההעברה מוערך בכמיליון יורו. שהר כבש צמד בהופעת הבכורה שלו בקבוצה במשחק ידידות מול ליברפול בו ניצחה קבוצתו בתוצאה 0–3. ב-23 בספטמבר 2009 כבש שהר את שער הבכורה שלו בליגה הספרדית, כאשר קבוצתו אספניול ניצחה 2–1 את מאלגה.

בסוף יולי 2010 חזר שהר למועדון בו גדל, הפועל תל אביב, בהשאלה לעונה אחת מאספניול, תמורת 100 אלף אירו הכוללים גם 10% מכרטיס השחקן שלו. כבר במשחק הראשון בו פתח בהרכב, כבש את השער הראשון בניצחון מול אקטובה במסגרת מוקדמות ליגת האלופות. בעונה זאת זכה עם הפועל תל אביב בגביע המדינה, כבש 16 שערים בליגת העל והוסיף שער בחצי גמר הגביע ושלושה שערים בליגת האלופות, כולל אחד בשלב הבתים מול אולימפיק ליון בצרפת.

ביולי 2011 חתם על חוזה בקבוצת אוסר הצרפתית לעונה אחת. שהר כבש שלושה שערים בעונה זו, ובסופה ירדה הקבוצה לליגה השנייה.

### הרטה ברלין

בקיץ 2012 שהר ואספניול סיכמו כי השחקן יוותר על שנתו האחרונה בחוזהו ובתמורה ישוחרר בחינם מהקבוצה. הדבר סלל את חתימתו של שהר ב-19 ביולי, בשורות הרטה ברלין מליגת המשנה בגרמניה. בתום העונה עלה עם הקבוצה לבונדסליגה.

שהר לא קיבל דקות משחק במדי הרטה ברלין בבונדסליגה, וב-20 בינואר 2014 הושאל לארמיניה בילפלד מליגת המשנה עד תום העונה. ב-19 באפריל 2014 כבש שהר את שער הבכורה שלו בקבוצה, בהפסד 1–2 למינכן 1860. בסך הכל כבש שהר שלושה שערים ב-12 הופעות בבילפלד, ובתום העונה ירדה הקבוצה לליגה השלישית.

### וילם II

ב-21 ביולי 2014 חתם שהר לעונה אחת עם אופציה לעונה נוספת בווילם II, העולה החדשה לליגת העל ההולנדית. ב-10 באוגוסט 2014 ערך שהר את הופעת הבכורה שלו במדי הקבוצה, בהפסד 3:1 לפ.ס.וו. איינדהובן. ב-19 בספטמבר 2014 כבש שהר את שער הבכורה שלו במועדון, בניצחון 2–1 על נאק ברדה. בסך הכל ערך בעונה זו 33 הופעות בליגה, בהן כבש שבעה שערים, והוסיף שער אחד במסגרת הגביע ההולנדי.

### חזרה לישראל

ב-9 ביולי 2015 חזר שהר לישראל, וחתם לשלוש שנים בקבוצת הפועל באר שבע. ב-12 באוגוסט 2015 כבש את שער הבכורה שלו במועדון, בניצחון 4–0 על בית"ר ירושלים במסגרת גביע הטוטו. במחזור הראשון של עונת 2015/2016 בליגת העל כבש שהר שער בניצחון 3–1 על עירוני קריית שמונה. בסך הכל בעונתו הראשונה במועדון כבש שהר 12 שערים בכל המסגרות, ובסופה זכה עם הקבוצה באליפות. בעונת 2016/2017 כבש 14 שערי ליגה והיה מלך השערים של הקבוצה בצוותא עם אנתוני ואקמה, וזכה עמה באליפות שנייה ברציפות. בעונת 2017/2018 היה מלך שערי הקבוצה עם 11 שערים, וזכה עמה באליפות שלישית ברציפות.

בעונת 2018/2019 הבקיע שהר 15 שערי ליגה וזכה בתואר מלך השערים של ליגת העל, אך הקבוצה לא הצליחה לשחזר את הישגיה מהעונות הקודמות וסיימה במקום השלישי. ב-19 באוקטובר 2019 כבש שהר את שער הליגה ה-54 שלו במדי הפועל באר שבע, בניצחון 2–1 על עירוני קריית שמונה, ובכך עבר את אליניב ברדה ועלה למקום הרביעי בטבלת מלך השערים של המועדון בכל הזמנים.

ב-23 ביולי 2020 שהר חתם באפואל ניקוסיה מליגת העל הקפריסאית לחוזה לשנתיים בהשאלה. בתום עונה אחת התיר שהר את חוזהו באפואל, ועזב את המועדון הקפריסאי.

ב-28 ביוני 2021 חתם שהר לשנתיים במכבי חיפה. את הופעת הבכורה ערך ב-7 ביולי במקודמות ליגת האלופות בתיקו 1-1 נגד קאיראט אלמטי. ב-25 ביולי כבש שער בכורה במשחק אלוף האלופים בניצחון קבוצתו 0–2 על מכבי תל אביב. ב-29 באוגוסט ערך הופעת בכורה בליגת העל במדי הקבוצה, בתיקו 0-0 עם הפועל חדרה. ב-8 בינואר 2022 כבש שער בכורה בליגה בניצחון 0–4 על מכבי פתח תקווה.

ב-30 ביוני 2023 חתם לעונה אחת במכבי פתח תקווה.

קריירה בינלאומית
----------------

ב-7 באוקטובר 2006 ערך שהר הופעת בכורה במדי הנבחרת הצעירה של ישראל כשהוא בן 17 בלבד. שהר הבקיע את שערה הבודד של הנבחרת הישראלית במשחק אשר סייע לה להעפיל לאליפות אירופה. בסך הכל ערך שהר 16 הופעות במדי הנבחרת הצעירה, בהן כבש שמונה שערים.

כאשר זכה שהר להצטרף להרכבה של נבחרת ישראל, היה הוא בגיל צעיר מאוד יחסית לשלב בקריירה בו מצטרפים לנבחרת. את הופעת הבכורה שלו הוא ערך כשפתח בהרכב במשחק ידידות נגד נבחרת אוקראינה ב-7 בפברואר 2007, בגיל 17.5 בלבד.

שהר החל להופיע במשחקים רשמיים במהלך טורניר המוקדמות לקראת משחקי יורו 2008. במשחקו השני במסגרת זו הבקיע גם את שעריו הראשונים – צמד מול נבחרת אסטוניה. שהר, אשר נכנס כמחליף במשחק, היה לאחריו למבקיע הצעיר ביותר במדי הנבחרת. שהר הופיע במדי הנבחרת גם במוקדמות מונדיאל 2010 והבקיע שלושה שערים במהלך המשחקים, ולאחר מכן שיחק גם במוקדמות יורו 2012.

### הגיוס לצה"ל ו"חוק סהר"

לקראת הגיעו לגיל 18, בעודו משחק באנגליה, עלתה שאלת גיוסו של שהר לצה"ל. ביוזמת חבר הכנסת חיים כץ עלתה בכנסת הצעת חוק שנועדה לאפשר לספורטאים מצטיינים להמיר את שירותם הצבאי בשירות לאומי בנציגויות ישראל בחוץ לארץ. הצעת החוק, שזכתה לכינוי "חוק סהר", אושרה בקריאה הראשונה אך לא קודמה מעבר לכך, לאחר שכץ הגיע להבנות עם צה"ל לגבי שירותם של ספורטאים מצטיינים. ב-6 באוקטובר 2008, בעקבות כישלון הצעת החוק, התגייס שהר לצה"ל וכן נקבע כי ישלים את שירותו בזמן חופשותיו בישראל. לקראת סיום עונת 2008/2009 דרש צה"ל משהר להתייצב לטירונות במהלך הפגרה. דה חראפסחאפ, קבוצתו של שהר באותה עת, סיימה את העונה הסדירה מתחת לקו האדום ונאלצה להתמודד במשחקי פלייאוף על הישארות בליגה הראשונה ובשל כך שהר לא התייצב לבסוף לטירונות.

באוקטובר 2009 זומן שהר לסגל נבחרת ישראל לקראת משחקיה במסגרת מוקדמות מונדיאל 2010 מול נבחרות מולדובה ושווייץ. נושא שירותו בצה"ל הוביל לאפשרות ששהר יימנע מלהגיע לישראל מחשש שייעצר, לאחר שהצבא דרש ממנו להתייצב לטירונות עם הגעתו. לבסוף הגיע שהר לישראל לאחר שנערך סיכום בין ההתאחדות לכדורגל לצה"ל. הפרשה יצרה הד תקשורתי גדול, והיו שכינו את שהר "משתמט". מנגד, טען השחקן עם הגיעו לישראל כי אינו משתמט, ואמו של השחקן טענה אף שהצבא הציע לשהר פטור משירות צבאי אך הוא סירב.

בינואר 2015 פורסם כי שהר שוחרר סופית משירות סדיר, אך ישרת בעתיד במילואים.

תארים
-----

הפועל תל אביב
* גביע המדינה: 2010/2011

הפועל באר שבע
* אליפות: 2015/2016, 2016/2017, 2017/2018
* גביע המדינה: 2019/2020
* גביע הטוטו: 2016/2017
* אלוף האלופים: 2016, 2017

מכבי חיפה
* אליפות: 2021/2022, 2022/2023
* גביע הטוטו: 2021/2022
* אלוף האלופים: 2021

תארים אישיים
* מלך השערים של ליגת העל: 2018/2019 (15 שערים)

קישורים חיצוניים
----------------

ויקישיתוף מדיה וקבצים בנושא **בן שהר** בוויקישיתוף
* בן שהר, ברשת החברתית אינסטגרם
* פרופיל, באתר ההתאחדות לכדורגל בישראל
* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net
* פרופיל, באתר National Football Teams
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  חלוץ חדש להפועל תל אביב: הכירו את בן שהר, באתר ynet, 4 באוקטובר 2010
2. ↑  תומר גנור, סופית: בן סהר חתם בצ'לסי, באתר ynet, 7 ביוני 2006
3. ↑  אוריאל דסקל, מותג נולד: בן סהר חתם בפורטסמות' לחצי שנה, באתר כלכליסט, 2 ביולי 2008
4. ↑  תומר גנור ואיזי עין דור, בן סהר הושאל לדה חראפסחאפ, באתר ynet, 2 בינואר 2009
5. ↑  אופירה אסייג, ‏צ'לסי מכרה את בן סהר במיליון יורו לאספניול, באתר ONE‏, 17 ביוני 2009
6. ↑  רועי גלדסטון, ‏סוכמו תנאיו של בן סהר בהפועל ת"א לעונה אחת, באתר ONE‏, 14 ביולי 2010
7. ↑  עמית גולדשטיין‏, בן שהר: "כל שחקן אחר היה ב-11 של העונה", באתר וואלה!‏, 27 במאי 2011
8. ↑  בן סהר חתם באוקזר הצרפתית, באתר nrg מעריב, ‏ 4 ביולי 2011
9. ↑  בעז גורן, ‏בן שהר הוצג בהרטה ברלין: אעזור לעלות ליגה, באתר ONE‏, 19 ביולי 2012
10. ↑  בן שהר חתם בווילם: "הוא נכס עצום למועדון", באתר וואלה!‏, 21 ביולי 2014
11. ↑  איציק יצחקי‏, בן שהר חתם לשלוש שנים, ברדה: "נקבל אותו בזרועות פתוחות", באתר וואלה!‏, 9 ביולי 2015
12. ↑  בן שהר התיר את חוזהו באפואל ניקוסיה. יחזור להפועל באר שבע?, באתר וואלה!‏, 23 במאי 2021
13. ↑  מערכת ONE, מצטרף לאלופה: שהר חתם לשנתיים במכבי חיפה, באתר ONE, ‏28 ביוני 2021
14. ↑  רענן ברנובסקי, ‏‏התחנה ה-15 בקריירה: בן שהר חתם במכבי פתח תקוה, באתר ספורט1, 30 ביוני 2023
15. ↑  אריק בלומברג, פרסום ראשון: 'חוק סהר' עבר בממשלה, באתר nrg‏, 22 באפריל 2007
16. ↑  איזי עין דור, סופית: 'חוק סהר' בוטל ויתחלף ב'נהלי פאר', באתר ynet, 2 ביולי 2008
17. ↑  איזי עין דור, בן סהר התגייס: "גאה להיות כמו כל ישראלי", באתר ynet, 6 באוקטובר 2008
18. ↑  זיו אסייג ולי נוף, צה"ל ביקש מההתאחדות שבן סהר יעבור טירונות, אתר ONE,‏ 11 במאי 2009
19. ↑  אופירה אסייג, בן סהר עלול שלא להגיע לישראל בגלל הצבא, אתר ONE,‏ 3 באוקטובר 2009
20. ↑  נבחרת ישראל: סיכום בין ההתאחדות לכדורגל לשלטונות צה"ל לגבי הגעתו של בן סהר לארץ, באתר הארץ, 4 באוקטובר 2009
21. ↑  יעל שחרור, בן סהר נחת: "אני ממש לא משתמט", באתר ynet, 5 באוקטובר 2009
22. ↑  אופירה אסייג, ‏בתיה סהר: זאת בושה שמציגים את בן כמשתמט, באתר ONE‏, 4 באוקטובר 2009
23. ↑  דוד בן-שימול, סופית: בן שהר שוחרר משירות בצה"ל, באתר ynet, 22 בינואר 2015

| מלך השערים של ליגת העל |
| --- |
| 

|  |
| --- |
| 1950: מרימוביץ' • 1952: גלזר • 1954: שפיגל • 1955: אלמליח • 1956: א. לוי ומיכאלוב • 1957: גינזבורג • 1958: ר. לוי • 1959: אמר • 1960: ר. לוי • 1961: רצאבי וש. לוי • 1962: ש. לוי ונזרי • 1963: רצאבי • 1964: אשכנזי • 1965: אשכנזי וי. מזרחי • 1966: שפיגלר ורומנו • 1968: שפיגלר • 1969: שפיגלר • 1970: רומנו • 1971: בן רימוז' • 1972: שהרבני • 1973: רומנו • 1974: אלון • 1975: רומנו • 1976: מכנס • 1977: פרץ • 1978: לביא • 1979: מכנס ומיאלי • 1980: לביא • 1981: פיטוסי • 1982: מכנס • 1983: מכנס • 1984: לביא • 1985: לביא • 1986: מלמיליאן ורבינזון • 1987: יאני • 1988: ארמלי • 1989: טבק • 1990: מלמיליאן • 1991: לוין • 1992: א. מזרחי • 1993: א. מזרחי • 1994: א. מזרחי • 1995: רביבו ותורג'מן • 1996: רביבו • 1997: קקון • 1998: א. מזרחי • 1999: קוביקה • 2000: טובי • 2001: נמני • 2002: רפואה • 2003: הולצמן ואברג'יל • 2004: הולצמן וחיים • 2005: קולאוטי • 2006: הולצמן • 2007: עזרן • 2008: יבואה • 2009: אבו חצירא, יצחקי ועטר • 2010: ארבייטמן • 2011: תמוז • 2012: א. סבע • 2013: עטר • 2014: זהבי • 2015: זהבי • 2016: זהבי • 2017: קיארטאנסון • 2018: ד. סבע • 2019: שהר • 2020: רוקאביציה • 2021: רוקאביציה • 2022: אצילי • 2023: אצילי |

 |